भारत सरकार 
नागर विमानन मंत्रालय 
राज्य सभा 
मौखिक प्रश्न संख्या : 428 
दिनांक 25 अप्रैल , 2013 / 5 वैशाख, 1935 (शक) को दिया जाने वाला उत्तर 

अंतरराष्‍ट्रीय विमानपत्‍तनों का विकास 

	* 428. 
	श्री बीरेन्‍द्र प्रसाद वैश्‍य: 



क्या नागर विमानन मंत्री यह बताने की कृपा करेंगे कि : 

(क) क्‍या सरकार ने रूस सहित दक्षिण पूर्व एशिया, पूर्व एशिया, मध्‍य एशिया और उत्‍तरी एशिया के देशों में अंतरराष्‍ट्रीय विमानन केन्‍द्र के रूप में गुवाहाटी अंतरराष्‍ट्रीय विमानपत्‍तन को परिचालन में लाए जाने की व्‍यापक संभावनाओं के बारे में आकलन किया है;
(ख) यदि हां, तो तत्‍संबंधी ब्‍यौरा क्‍या है; और 
(ग) सरकार द्वारा देश में ऐसे विमानपत्‍तनों का जो नागर विमानन के संबंध में अंतरराष्‍ट्रीय संपर्क केन्‍द्र के रूप में परिचालित किए जाने के लिए व्‍यवहार्य है, निर्माण और विकास किए जाने के लिए उठाए गए कदमों का ब्‍यौरा क्‍या है? 

उत्तर 

नागर विमानन मंत्री (श्री अजीत सिंह) 

(क)से(ग): एक विवरण सदन के पटल पर रखा है। 

***** 

अंतरराष्‍ट्रीय विमानपत्‍तनों के विकास से सबंधित राज्‍य सभा के मौखिक (*) प्रश्‍न संख्‍या 428 के भाग (क) से (ग) के उत्‍तर में उल्लिखित विवरण। 

(क)और(ख): जी नहीं। तथापि, पूर्वोत्‍तर क्षेत्र को पड़ोसी और पूर्व एशियाई देशों से जोड़ने के उद्देश्‍य से गुवाहाटी हवाईअड्डे को वर्ष 2001 में अंतरराष्‍ट्रीय हवाईअड्डा घोषित किया गया था। भारतीय विमानपत्‍तन प्राधिकरण की गुवाहाटी को क्षेत्रीय विमानन हब के रूप में विकसित करने की योजनाएं हैं। 

(ग): सरकार ने छ‍ह महानगरीय हवाईअड्डों, नामत: दिल्‍ली, मुंबई, कोलकाता, चेन्‍नई, हैदराबाद और बंगलुरू को अत्‍याधुनिक विश्‍वस्‍तरीय हवाईअड्डों के रूप में विकसित किया है जहां पर अंतरराष्‍ट्रीय उड़ानें प्रचालित हो सकें और अंतरराष्‍ट्रीय संपर्कता उपलब्‍ध हो। इन हवाईअड्डों को अंतरराष्‍ट्रीय हब के रूप में विकसित करने के लिए प्रतिघंटा और अधिक संख्‍या में विमानों के आवागमन को समायोजित करने के लिए पारगमन क्षेत्र (ट्रांजिट एरिया) का क्षमता संवर्धन, आगमन पर वीजा (वीजा ऑन एराइवल), अंतरराष्‍ट्रीय वाहकों को अतिरिक्‍त स्‍लॉट ऑफर किया जाना, एटीसी सुविधाओं का आधुनिकीकरण आदि जैसे अनेक उपाय किए गए हैं। सरकार देश में विमानन हबों के विकास की नीति पर भी काम कर रही है। 

